ΨΗΦΙΣΜΑ ΤΟΥ ΣΥΜΒΟΥΛΙΟΥ της 10ης Φεβρουαρίου 1975 περί των μέτρων, τα οποία πρέπει να ληφθούν από την Κοινότητα στο πεδίο του αγώνος εναντίον της διεθνούς φοροδιαφυγής και φοροαποφυγής

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη την ανακοίνωση της Επιτροπής της 22ας Νοεμβρίου 1974 επί των προβλημάτων της διεθνούς φοροδιαφυγής και φοροαποφυγής,

Εκτιμώντας:

ότι η πρακτική της φοροδιαφυγής και της φοροαποφυγής πέραν των συνόρων των Κρατών μελών οδηγεί σε απώλειες εσόδων για τους προϋπολογισμούς και σε παραβιάσεις της αρχής της φορολογικής δικαιοσύνης και δύναται να οδηγήσει σε στρεβλώσεις των κινήσεων κεφαλαίων και των όρων ανταγωνισμού

ότι λόγω του διεθνούς χαρακτήρος του προβλήματος αυτού, τα εθνικά μέτρα, των οποίων τα αποτελέσματα δεν εκτείνονται πέραν των συνόρων ενός Κράτους, είναι ανεπαρκή

ότι πολλές εθνικές φορολογικές αρχές συνεργάζονται ήδη στον τομέα αυτό βάσει διμερών συμφωνιών και ότι η συνεργασία αυτή πρέπει να ενισχυθεί στο εσωτερικό της Κοινότητος, όπως και με τις τρίτες χώρες και να προσαρμοσθεί στις νέες μορφές φοροαποφυγής και φοροδιαφυγής

ότι, εντούτοις, πρέπει να εξασφαλισθεί ότι οι διαβιβαζόμενες πληροφορίες στο πλαίσιο της συνεργασίας αυτής δε θα διαρρεύσουν σε μη εξουσιοδοτημένα πρόσωπα ότι πρέπει επίσης να τύχουν σεβασμού τα θεμελιώδη δικαιώματα και οι διαδικαστικές εγγυήσεις των πολιτών και των επιχειρήσεων εντός των Κρατών μελών και να ληφθούν υπόψη οι ανάγκες των Κρατών αυτών να διαφυλάττουν το απόρρητο σε ορισμένους τομείς ότι είναι, ως εκ τούτου, αναγκαίο τα Κράτη μέλη, τα οποία λαμβάνουν τις πληροφορίες αυτές, να αναλαμβάνουν τη δέσμευση να μη τις χρησιμοποιήσουν παρά μόνο με το σκοπό να προβούν σε ορθό καθορισμό των φόρων επί του εισοδήματος ή επί των κερδών ή με το σκοπό να στηρίξουν δικαστικές διώξεις που ασκούνται εναντίον προσώπων, τα οποία δεν συμμορφούνται προς τη φορολογική νομοθεσία του Κράτους, το οποίο λαμβάνει τις πληροφορίες αυτές ότι είναι επίσης αναγκαίο το Κράτος αυτό να περιβάλλει τις πληροφορίες αυτές με τον ίδιο εμπιστευτικό χαρακτήρα, τον οποίο είχαν στο Κράτος από το οποίο προέρχονται

Θεωρεί ότι είναι αναγκαίο να αναληφθεί μία πρώτη δράση, αναφερόμενη στα κατωτέρω σημεία:

α) στην αμοιβαία ανταλλαγή μεταξύ των Κρατών μελών, κατόπιν αιτήσεως ή όχι, κάθε πληροφορίας, η οποία φαίνεται χρήσιμη για τον ορθό προσδιορισμό των φόρων επί του εισοδήματος ή επί των κερδών και, ειδικώτερα, των πληροφοριών στις περιπτώσεις, όπου εμφανίζεται μία εικονική μεταφορά κερδών μεταξύ επιχειρήσεων εγκατεστημένων σε διαφορετικά Κράτη ή όταν τέτοιες συναλλαγές μεταξύ επιχειρήσεων εγκατεστημένων σε δύο χώρες πραγματοποιούνται μέσω μιας τρίτης χώρας, με σκοπό την επίτευξη φορολογικών πλεονεκτημάτων ή ακόμη όταν ο φόρος απεφεύχθη ή δύναται να αποφευχθεί για οποιονδήποτε λόγο

β)στην ανάγκη, προκειμένου να εξασφαλισθεί η αποτελεσματικότης αυτής της ανταλλαγής πληροφοριών, να μελετηθούν οι δυνατότητες εναρμονίσεως των νομικών και διοικητικών μέσων των φορολογικών αρχών για τη συλλογή πληροφοριών και για την άσκηση των δικαιωμάτων ελέγχου

γ) στη προσφυγή σε έρευνες για τον ορθό προσδιορισμό των φόρων επί του εισοδήματοςή επί των κερδών από ένα Κράτος, τηρουμένων των εθνικών νομοθετικών του διατάξεων, προς το συμφέρον ενός Κράτους, όταν τούτο το ζητήσει

δ) στη μελέτη του αν είναι δυνατό να διευκολύνονται οι υπάλληλοι ενός Κράτους να παρευρίσκονται εντός ενός άλλου Κράτους σε εργασίες αποσκοπούσες στην έρευνα και εκμετάλλευση γεγονότων χρησίμων για τον ορθό καθορισμό των φόρων επί του εισοδήματος ή επί των κερδών, των οφειλομένων στο πρώτο Κράτος

ε) στην αναγκαία συνεργασία με την Επιτροπή, για να μελετώνται κατά μόνιμο τρόπο οι διαδικασίες συμπράξεως και οι ανταλλαγές εμπειριών στους ανωτέρω τομείς και ιδίως στον τομέα της πλασματικής μεταφοράς κερδών εντός ομάδων επιχειρήσεων, προς το σκοπό βελτιώσεως αυτών των διαδικασιών, όπως και της επεξεργασίας μιας κατάλληλης ρυθμίσεως για την Κοινότητα.

Σημειώνει ότι η Επιτροπή θα λάβει εντός των ορίων των αρμοδιοτήτων της τις κατάλληλες πρωτοβουλίες στον τομέα αυτό